1Are xu rik i nima'ij Pentecostes, conojel i creyent qui molom quib chupam jun ja. 2Xak te'et xqui ta pacha jun nim laj tew co' upam, xpe chicaj. Lic xch'aw chupam i ja pa i je cul wi. 3Are 'uri xwinakir pacha tak u rep 'a' xjacher bi piquiwi chi qui jujunal. 4Te'uri i u Tewal i Dios xrajawin piquiwi conojel, y xqui jek ch'awic pa qui ch'awbal juban chic winak ne te cach aj tinimit. Are u Tewal i Dios xa 'anaw chique chi xe tiqui chi ch'awic re i jalajuj tak ch'awbal. 5Che i tinimit Jerusalen-le, xak je 'o aj Israel winak je petnak naj nakaj re u wach i jyub ta'aj. Ique qui yom qui c'ux chu cojic u 'ij i Dios. 6Are xqui ta i que ch'okowic, xqui mol la quib. Xsach qui nojbal che, man 'is xqui ta chi xe tiqui chi ch'awic piqui ch'awbal ique chi qui jujunal. 7Xe oc 'il che; lic xqui bisoj. Xqui bij chiquiwach: —¿Wach u 'onquil ile? I que ch'a'atic-i, 'is je aj Galiléa, ne te kach aj tinimit. 8¿Wach u 'onquil 'uri chi caka ta chi quiqui rik i ka ch'awbal chaka jujunal yoj? 9'Is jalajuj ka ch'awbal chaka jujunal; 'o jujun chake oj aj Pártia, xak 'o i je aj Média, 'o i je aj Elam, 'o i je aj Mesopotámia, aj Judéa, aj Capadócia, aj Pónto, aj Asia; 10xak 'o i je aj Frígia, aj Panfília, aj Egípto, xak 'o i je aj Africa c'a naj chuwach pan i Ciréne. Xak 'o i je c'un-nak naj c'a pa Róma; jujun chique je aj Israel chi calaxic pacha yoj, i juban xak je aj Israel, man qui yom qui wach ku', wach u cojic u 'ij i Dios. 11Xak je 'o jujun chi je aj Créta, xak 'o i je aj Arábia. Lic n-xa ta jun tinimit oj petnak wi, ¿wuchac 'uri wo'or 'is caka ta pa ka ch'awbal chaka jujunal, wach i nim laj 'anic cu 'an i Dios? —que cha. 12Conojel lic quiqui bisoj, xsach qui nojbal che. —¿Wach usuc' ile? —xqui bij. 13Xak 'o jujun que yo'yanic: —Ile xa je 'abarelab —que cha. 14Te'uri i cablajuj apostelab xe taq'ui 'anok; i ma Pédro co xch'aw chiquixol: —Yix chi ix aj Judéa winak, yix chi ix jekel waral Jerusalen, ¡chitape wach usuc' iri! ¡Chi ta na wach i quin bij chiwe! 15Qui bij yix, i achiab-i je 'abarelab, péro ne te 'abarel. Wo'or c'a we' na, maja a las nuéve, ne te 'abarel 'uri. 16Are i quix tijin yix chi rilíc wo'or, are i u bim can i mam Joel, chi ajbil u tzij i Dios ujer. Queje iri u bim canok: 17I Dios cu bij: Are ca c'un tak i q'uisbal 'ij, quin tak bi in Tewal piquiwi i winak conojel; te'uri i mi'al iwalc'wal quiqui bij na chique i winak wach in tzij yin chique. I alabom chixol yix, quin c'ut na chique piqui wach, wach in ch'obom chi quin 'an na; xak i rijab chixol, quiquil na pa cachic' wach i quin 'an na. 18Che tak i 'ij-le, xak quin tak bi in Tewal piquiwi i je ajchaquib we yin, chi ixokib chi achiab, te'uri quiqui lap na, ni'pa i quin 'alijinsaj chique. 19Ajsic, chuwach i caj, quin c'ut ni nimak tak 'il chiwe; Iquem, chuwach i jyub ta'aj, quin 'alijinsaj ni nimak tak séña chiwe. Quiwil quic', quiwil 'a', quiwil sib pacha sutz' ca bukukic. 20I 'ij ca 'ekumaric; i ic' co'on cak pacha quic'. Queje ile co'ono chu xe'el i 'ij re i Kajwal; I 'ij are ca c'un ire, are jun nim laj 'ij chiquiwach i winak; 21Chupam i 'ij-le pachin cu tz'onoj che i Kajwal, ca totaj 'uri. (Queje ile u tz'ibam can i mam Joel ujer.) 22Achiab ix aj Israel, chi cojo retalil wach quin bij na chiwe: i Jesus aj Nazaret, lic ru' i Dios petnak wi; i Dios lic u c'utum na ile chiwe. Ire, ru' u 'ab i Jesus, q'ui i milágro xu 'ano, c'utbal re u 'ij i Jesus chiwe. Iweta'am chic yix ile; lic chiwach yix xu 'an wi ni'pa tak ile. 23Nim i xu 'ano, péro are xjach pi'ab, xa xi camsaj. Xjach chiwe pacha u ch'obom i Dios ujer; reta'am ire wach ca 'ani che. Yix xi chap i Jesus, xi jach piqui'ab itzel tak winak; y xa iwumal yix xqui rip chuwach cruz y xqui camsaj. 24Péro i Dios xu c'unsaj sak chuwach; xresaj pu'ab i camic. I camic, n-ta módo ca canaj i Jesus pu'ab. 25I mam David ujer u bim chi Dios cu c'unsaj sak chuwach i Jesus. Xu tz'ibaj i tzij-i chi pacha are i Jesus ca ch'a'atic; xu bij: Xwil yin, i Kajwal 'o wu', pacha 'ax 'o wi; 'o pin wikabim man mi jun quin u tzaksaj. 26Rumal 'uri, in c'ux lic ca quicotic; ru' in chi' xin bij in quicotemal. N-quin c'achir taj man we xin camic, yet quin a c'astaj. 27Yet n-ca canaj ti wanima pa 'o wi i canima i je camnak; n-ca ya ta che in ch'acul ca jaric, man lic in awe yet, lic in lo'laj Awac'al. 28A c'utum i be chwe re i c'aslemal sakil; lic nim in quicotemal man at 'o wu'. (Queje ile tz'ibtal can rumal i mam David ujer.) 29Ix wachalal, quin sakij na iri chiwe: i tzij chi xu bij i ka mam, mam David, n-re ti ire wach i xu bij. I mam David xcamic, xmukic, n-xwalij taj; c'a 'alaj pa muktal wi. 30Xui-ri, ire ajbil u tzij i Dios; xu na pu c'ux wach cu 'an i Dios co'on panok. Reta'am ire chi Dios u bim chi katzij cu 'an na chi jun chique u muk u xiquin i mam David coc pu q'uijibal ire; co'on panok, i Crísto, chi are i Chatal rumal i Dios, coc pu patan chi 'Atol Tzij pacha ire. 31I mam David pacha rilom chic wach cu 'an ni Dios, rumal-i xu bij wach u c'astajbal i Crísto co'on panok. Xu bij chi i ranima i Crísto n-ca canaj ta cu' i que i camnak, xak i u ch'acul n-ca jar taj. 32Are i Jesus-le chi Dios xu c'unsaj sak chuwach, y konojel yoj kilom u wach. 33Te'uri xc'am bi chicaj pu wikabim i Dios. Are 'o chic chila, xya' i u Tewal i Dios che rumal u Kajaw, pacha u bim o'onom lok. Wo'or, ni'pa i quiwil yix waral, ni'pa i qui ta chi, xa rumal i Jesus, chi u takom li u Tewal i Dios ku'. 34N-are ti ka mam, mam David, xel bi chicaj; are i Jesus xel bi chicaj, man i mam David xu bij: I Kajwal Dios xu bij che i Wajwal: "Chat cul na pin wikabim, 35c'a cu rik ni 'ij que in ya na pawakan ni'pa i je aj ch'o'oj chawij." (Queje ile xu bij i Dios che i Kajwal Jesus.) 36Rumal 'uri iwonojel yix chi ix aj Israel winak, chiwetamaj chi lic katzij iri: i Jesus-i chi xi camsaj yix chuwach cruz, i Dios u yom pa Kajwal, xak u yom pa Tolke. (Queje u tzij i ma Pédro ile chique.) 37Are xqui ta ile, lic ca 'utut pa canima. Xqui tz'onoj che i ma Pédro xak chique i juban apostelab: —Kachalal, ¿wach caka 'an 'ut? —xe cha. 38I ma Pédro xu bij chique: —Chi jalwachij u wach i nojbal chuwach i Dios, xak chi ya iwib chu kajsaxic ya piwi, c'utbal-re chi i yom chic iwib che i Jesucrísto. Te 'uri i Dios cu cuy na i mac, xak cu tak li u Tewal piwi, chi are u sipon chiwe. 39Ile, cu ya na chiwe pacha u bim ujer, y n-xui ta chiwe yix cu ya'o, xak chique i muk i xiquin yix, xak chique i naj je 'o wi. Conojel ni'pa i que u siq'uij i Kajwal Dios ru' ire, 'is 'o que che wach i u sujum —xu bij. 40Queje xu bij i ma Pédro ile chique; xak 'o juban chic u tzij chique, yabal-re i qui nojbal. Xu bij chique: —Chi jalwachij i c'aslemal; chix el chiquixol i winak-i chi je sachnak chupam i qui mac —co'ono. 41Xe'elok, ni'pa i xqui coj u tzij i ma Pédro xqui ya quib chu kajsaxic ya piquiwi. Che i 'ij-le, colo oxib mil winak xqui ya qui wach cu' i jutzobaj creyent. 42Conojel lic xqui ya quib chu 'anic pacha i qui c'utunic i apostelab. Xai 'an che quib lic je cachi'il quib; junam qui 'an qui tz'onoxic che i Dios; junam xui 'an qui wa'im 'ij 'ij. 43Q'ui i nilágro, q'ui i nimak tak 'anic xqui 'an i apstelab ru' u cho'ab i Dios; i winak lic xqubisoj rumal. 44Conojel ni'pa xqui cuba quc'ux che i Jesus lic je jutzobaj qui 'anom che quib; xak junam qui wach puwi ubitak-ue. 45'Olic quiqui c'ayij i culew xak i pitak-que, tobal-que pachin 'o rajwaxic chiqe. 46'Ij 'ij quiqui mol quib pa rachoch i Dios, xak xqui tij qui wa junam chi tak cachch. Que quicotic xqui tij qui wa, n-ta jun xo'on nim che rib. 47Xqui coj u 'ij i Dios yconojel i winak xqui bij chi i creyent je 'u; laj tak winak. 'Ij 'ij ca tijin qui q'uiaric iutzobaj creyent man i Kajwal ca tijin chi ui to'ic i winak, 'elsabal que chupam i quinac.
LOS HECHOS WACH I XQUI 'AN I APOSTELAB 2